ADVANC กำเงิน 2.3 หมื่นล. จ่ายค่าประมูลคลื่น 900MHz งวด 5
ADVANC กำเงิน 2.3 หมื่นล. จ่ายค่าประมูลคลื่น 900MHz งวด 5
16 ก.ค. 2563

บริษัท แอดวานซ์ ไวร์เลส เน็ทเวอร์ค จำกัด (AWN) ซึ่งเป็นบริษัทย่อยของบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ผู้ชนะการประมูลคลื่นความถี่สำหรับกิจการโทรคมนาคมย่าน 900 MHz ชุดที่ 1 คลื่นความถี่ 895-905 MHz คู่กับ 940-950 MHz นำเงินค่าประมูล งวดที่ 5 จำนวน 23,269.29 ล้านบาท มาชำระให้แก่สำนักงาน กสทช.ในวันนี้
โดยมีพลเอก สุกิจ ขมะสุนทร ประธานกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) พร้อมด้วย พอ.นที ศุกลรัตน์ รองประธาน กสทช. กสทช. นายประเสริฐ ศีลพิพัฒน์ และนายไตรรัตน์ วิริยะศิริกุล รักษาการแทนเลขาธิการ กสทช. เป็นผู้รับเงินค่าประมูลคลื่นความถี่
สำหรับค่าประมูลคลื่นความถี่ 900 MHz งวดที่ 5 จำนวน 23,269.29 ล้านบาท แบ่งเป็นเงินค่าประมูลงวดที่ 5 จำนวน 21,747 ล้านบาท และภาษีมูลค่าเพิ่มร้อยละ 7 อีก 1,522.29 ล้านบาท โดยบริษัทจะวางหนังสือค้ำประกันจากสถาบันการเงินเพื่อค้ำประกันการชำระเงินประมูลคลื่นความถี่ในส่วนที่เหลือวงเงิน 40,474.89 ล้านบาท (รวมภาษีมูลค่าเพิ่มแล้ว) ให้กับสำนักงาน กสทช. ด้วย ซึ่งเป็นไปตามเงื่อนไขของการชำระเงินประมูล โดยเงินค่าประมูลดังกล่าว สำนักงาน กสทช.จะรีบนำส่งกระทรวงการคลังเพื่อเป็นรายได้ของแผ่นดินต่อไป

